Բոլոր փաստերը ցոյց կու տան, որ Քոչարեանի համակարգը սերտօրէն ընդելուզուած է երկրին մէջ ամրացած մենաշնորհային համակարգին, որուն թղթածրարը դեռ չէ բացուած ներկայ իշխանութեան կողմէ։ Այն օրը, երբ իշխանութիւնը անկեղծօրէն և խիզախօրէն և գիտակ դիրքերէ կը ձեռնարկէ մենաշնորհային համակարգի կազմաքանդման գործին և այդ համատեքստով կը քննուի նաև Քոչարեանի կապը այդ համակարգին հետ (առանց քաղաքական հաշուեյարդարի), բնականաբար մեր խոշորացոյցին տակ պիտի բերուի այդ ամէնը։ Այսօրուան քննարկումը դժբախտաբար կապ չունի մենաշնորհային համակարգի լուծարման հետ։ Այսօր քաղաքացիի անօտարելի իրաւունքներն են խնդրոյ առարկայ և կառավարութեան վիճակացո՛յցը այդ մարզին մէջ։ Հանրութիւնը չի կրնար ընդունիլ և հանդուրժել այդպիսի զանցառութիւնը յատկապէս այս իշխանութեան կողմէ։